


Geiriau Gweithredu mewn Ysgrifennu Academaidd 
Er mwyn ysgrifennu traethawd neu drafodaeth o safon, mae’n rhaid i chi yn gyntaf ddeall yr hyn y mae gofyn i chi ei wneud. Bydd adnabod geiriau gweithredu neu ferfau a ddefnyddir yn nheitl eich aseiniad yn eich helpu i ehangu eich geirfa, nodi cyfarwyddiadau penodol, a threfnu eich syniadau yn unol â hynny, a fydd yn eich helpu i ysgrifennu’n fwy hyderus. Dyma rai geiriau gweithredu cyffredin: 

Dadansoddwch 
Rhannwch y pwnc yn elfennau llai ac egluro sut mae’r elfennau hynny’n ymwneud â’i gilydd ac â’r cyfan. Er enghraifft, pe bai gofyn i chi ddadansoddi darn o ffuglen byddech yn edrych ar elfennau penodol sy’n cyfrannu at y stori, y gerdd neu’r ddrama (cymeriadau, lleoliad, plot, dewisiadau iaith, tôn, symbolau) a sut mae’r rhannau hynny’n ychwanegu dyfnder ac ystyr. 

Cymhwyswch 
Dangoswch gysylltiad neu berthnasedd yn achos senarios neu enghreifftiau drwy fynd i’r afael â’r modd mae gwybodaeth ddamcaniaethol yn berthnasol mewn sefyllfa wahanol. Er enghraifft, os yw aseiniad yn gofyn i chi gymhwyso damcaniaeth benodol i fater cymdeithasol cyfoes, byddai angen i chi ofyn i chi’ch hun, beth fyddai gan y ddamcaniaeth i’w ddweud am y sefyllfa benodol hon? 

Dadleuwch 
Archwiliwch bwnc penodol a’r dadleuon cysylltiedig posibl gan gymryd safiad neu safbwynt ar y pwnc hwnnw. Cyflwynwch achos o blaid eich safbwynt penodol. Argyhoeddwch eich darllenydd gyda deunydd ategol neu dystiolaeth i gefnogi’ch dadl y dylent weld pethau yn yr un modd â chi neu gymryd yr un safbwynt â chi ar ryw bwnc. Er enghraifft, os gofynnir i chi ddadlau a yw codi hwyl (cheerleading) yn chwaraeon, byddai angen i chi roi nifer o resymau rhesymegol pam yr ydych yn meddwl y dylai (neu na ddylai) gael ei ystyried yn chwaraeon gydag ymchwil a thystiolaeth i gefnogi’r honiadau hynny. 

Cymharwch / Cyferbynnwch 
Archwiliwch a thrafodwch y nodweddion tebyg a gwahanol rhwng dau faes ffocws neu fwy. Er enghraifft, pe bai gofyn i chi gymharu ein llyfrgell prifysgol â llyfrgell gyhoeddus leol, byddech yn trafod y nodweddion tebyg (am ddim, llawer o adnoddau, llyfrgellwyr sy’n barod i helpu) a’u nodweddion gwahanol (ar-lein o’i gymharu â wyneb yn wyneb, myfyrwyr o’i gymharu â phawb, ar gael 24/7 o’i gymharu ag oriau busnes).  

Diffiniwch 
Eglurwch derm, cysyniad neu ddamcaniaeth drwy nodi’r union ystyr yng nghyd-destun yr aseiniad neu’r maes astudio. Mae hyn yn ffordd o gategoreiddio a gwahaniaethu rhwng y term/cysyniad hwn â rhai eraill. Er enghraifft, os gofynnir i chi ddiffinio addysg, byddech yn ei ddiffinio fel ei fod yn cyd-fynd â’r cysyniadau rydych chi’n eu dysgu ar y cwrs hwnnw.

Trafodwch 
Mae hyn yn golygu mynd y tu hwnt i nodi syniad neu bwnc yn unig. Archwiliwch y syniad neu’r pwnc ac yna dweud wrth y darllenydd am ei amrywiol agweddau. Er enghraifft, os gofynnir i chi drafod damcaniaeth, byddech yn nodi’r credoau, yr egwyddorion neu’r delfrydau y mae’r ddamcaniaeth yn eu derbyn a’u cefnogi. 

Gwerthuswch/Beirniadwch 
Nodwch ac aseswch werth, ansawdd, effeithiolrwydd neu wirionedd eich pwnc penodol yn y modd mae’n bodloni disgwyliadau penodol. Er enghraifft, pan fyddwch yn gweld ffilm, ac yn dweud wrth rywun ei fod yn dda neu’n wael, rydych chi’n rhoi gwerthusiad o’r ffilm honno. Fel arfer, pan fyddwch yn gwerthuso, byddwch yn rhoi rhesymau pam roeddech yn ei hoffi neu ddim yn ei hoffi. Er enghraifft, roedd y plot yn ddoniol, roedd gormod o drais, roeddech chi’n hoffi’r cymeriadau, ac yn y blaen. 

Esboniwch 
Eglurwch bwnc drwy roi disgrifiad manwl o’r hyn yw e, sut a pham mae’n digwydd, neu beth a olygir gan y defnydd o’r term hwn mewn cyd-destun penodol. Er enghraifft, os gofynnir i chi egluro problem, byddech yn cynnwys beth yw’r broblem, sut neu pam mae’n broblem, a sut y gallai’r broblem effeithio ar feysydd eraill neu sut mae’n berthnasol i’r syniadau a’r cysyniadau rydych chi’n eu dysgu ar eich cwrs. 

Nodwch 
Dangoswch neu gwnewch yn hysbys i’ch darllenydd beth yw prif bwyntiau’r pwnc rydych chi’n ei drafod. Er enghraifft, os gofynnir i chi nodi sawl ateb i broblem, byddech yn nodi’n glir bob un o’r atebion posibl hynny rydych wedi meddwl amdanynt neu wedi dod ar eu traws yn eich ymchwil. 

Dehonglwch 
Penderfynwch neu dewch i gasgliad ar ran eich darllenydd ynglŷn â’r hyn sy’n cael ei ddweud neu’i awgrymu, beth a olygir, neu beth yw perthnasedd y sefyllfa neu’r pwnc.   Mae dehongli’n golygu rhoi eich dealltwriaeth chi o syniad, pwnc neu fater dadleuol. Er enghraifft, pe bai gofyn i chi ddehongli stori fer, byddech yn rhoi eich syniadau personol ynglŷn â beth yw neges sylfaenol y stori a sut mae’r cymeriadau, y digwyddiadau neu’r lleoliad yn gweithio i greu’r neges a gawsoch o’r stori. 

Crynhowch 
Mae hyn yn golygu cymryd darnau mawr o destun a’u cwtogi i roi’r hanfodion sylfaenol yn unig: y thema gyffredinol,  y syniadau allweddol, y prif bwyntiau sy’n werth eu nodi a’u cofio. Meddyliwch am grynodeb fel “syniad cyffredinol ar ffurf gryno”; mae’n golygu dethol, crynhoi, neu gwtogi gwaith mwy yn gysyniadau sylfaenol a phrif syniadau. Er enghraifft, os gofynnir i chi grynhoi pennod mewn gwerslyfr, byddech yn ysgrifennu un neu ddau baragraff sy’n rhoi prif bwyntiau’r bennod honno i’ch darllenydd. Hynny yw, byddech yn dweud beth mae’r bennod yn ymwneud ag ef yn ei hanfod. 

Syntheseiddiwch/Cyfosodwch 
Cyfunwch ymchwil neu wybodaeth o sawl ffynhonnell yn un drafodaeth gydlynol. Er enghraifft, os gofynnir i chi syntheseiddio sawl erthygl rydych wedi’u darllen yn ymwneud ag un pwnc, byddech yn egluro a yw’r awduron yn cytuno neu’n anghytuno, neu sut y gallai pob erthygl adeiladu ar neu ymestyn syniadau’r erthyglau eraill.

